kardosdrur/scandi-wiki huggingface dataset:
IPod Battle

iPod Battle er en musikbaseret turnering mellem hold, der gør brug af iPod.

Historik 
iPod battle er oprindelig en fransk undergrundstrend indenfor klubscenen, der startede tilbage i marts 2006, da TTC’ Teki Latex og Romain Rock, trætte af deciderede Hip Hop, Electro eller Rock´n Roll fester, besluttede at skabe en platform, hvor disse stilarter kunne mødes. 

De valgte den dengang splinternye parisiske klub 'Paris Paris' som værtssted for festen. Kendte og ukendte som Para one, Justice, Ed Banger crew, Dj Medhi, Surkin, Uffie m.fl. har siden sloges om at komme på podiet ved de efterhånden hyppige afholdte battles. Trenden har siden spredt sig, og iPod battles har haft deres indtog i byer som Montreal, Barcelona, Amsterdam, Sydney, København og London.

Regler 
Reglerne er simple, 2 teams af max 2 personer går ind i en boksering og tilslutter deres iPods i en mixer. Hvert team har en håndfuld sange af maksimalt 1 til 1½ minut (afhængig af de lokale regler) til at vinde publikums gunst. De to teams skiftes til at spille et nummer af førnævnte varighed. Efter alle ti numre er fyret af, afgør et decibelmeter, hvilket team der går videre til næste runde, og hvem der må bide i græsset og forlade ringen som tabere. 

Med publikum som dommere er der som regel tale om noget af et show, hvor kostumer, medbragte heppegrupper og andre midler tages i brug for at kapre deres gunst. Sjældent kedeligt.

I alt dyster 8 teams om heavy weight iPod bæltet med et musikspektre fra de nyeste klubhits til klassiske 80-90’er sange. Slagets gang styres af en konferencier/vært. 

Mht. udstyr, så har hvert team en simpel mixer med to udgange (L-R) til rådighed. Derudover skal de stille med deres egen iPod el. anden mp3-afspiller. Laptops/bærbare computere er ikke tilladt, og man må heller ikke mixe numre i løbet af den tilladte tid (60-90 sekunder pr. nummer).

Eksterne Henvisninger 
 YouTube: 1st iPod Battle @ Paris Paris
 YouTube: 2nd iPod Battle @ Paris Paris
 YouTube: Soundvenues videoreportage fra den første danske iPod Battle på Vega Natklub , den 1. februar 2008
 YouTube: iPOD battle på "Espergærde Gymnasium "  , den 13. Marts 2011

Apple Inc.
Musikkonkurrencer
Frankrig
Købekraftsparitet

Teorien om købekraftsparitet (KKP) () bruger at ligevægtskursen mellem to valutaer vil udligne valutaernes købekraft på lang sigt. Teorien blev udviklet af Gustav Cassel i 1920 og er baseret på loven om en pris, der siger, at på et efficient marked vil to ens varer nødvendigvis have den samme pris. Hvis det ikke er tilfældet, er der mulighed for arbitrage og overnormal profit. Det vil ifølge købekraftsparitetsteorien altså sige, at man med en mængde af en given valuta skal være i stand til at købe den samme mængde af varer i alle lande..

Ved at bruge KKP-valutakurser når man sammenligner levestandarden i forskellige lande, opnår man et mere detaljeret billede, end hvis man bare sammenligner nominel bruttonationalprodukt (BNP). Det skyldes at KKP valutakurser tager højde for forskellige relative leveomkostninger og inflationsrater i forskellige lande. Den mest kendte og mest benyttede KKP-valutakurs er den såkaldte Geary-Khamis dollar også kaldet den "internationale dollar".

Se også 
 Big Mac index

Referencer 

Finansiel økonomi
Anne Gøye

Anne Gøye eller Anne Gjøe (18. december 1609 – 9. januar 1681) var en dansk adelsdame og bogsamler. Hun var datter af godsejer Henrik Gøye (1562-1611) til Turebyholm og Skørringe og Birgitte Brahe (1576-1619).

Opvækst 
Anne Gøye mistede begge forældre tidligt, hvorfor hun sammen med sine søskende fik sin opvækst hos sin moster Sophie Brahe og dennes mand Holger Rosenkrantz på Rosenholm. En bedre erstatning for hendes eget hjem end hos familien Rosenkrantz kunne vel næppe tænkes, og i sit lange liv mindedes Anne Gøye altid med største taknemmelighed de 8 år, som hun tilbragte her.

Familiemenneske 
I 1627 tog hun ophold hos sin bror Eskil Gøye til Brandholm, men allerede året efter opfordrede hendes ynglingsbror, Falk Gøye til Hvidkilde, hende til at flytte til hans hjem. Han var nygift med Karen Bille, og parret ønskede at dele deres hjem med Anne. Falk Gøye døde 1653, men Anne forblev hos sin svigerinde. Under svenskekrigene opholdt de to sig hos Karens datter, Susanne Gøye og dennes mand Preben Brahe på Næsbyholm. Efter fredsslutningen 1660, hvor så meget havde forandret sig, besluttede Anne Gøye sig for første gang at danne sit eget hjem. Hun bosatte sig i Næstved, men efter 13 år flyttede hun 1673 på stærk opfordring af Susanne Gøye og Preben Brahe til deres gård i Odense, det senere Odense Adelige Jomfrukloster. Her var Anne Gøye nær ved brordatteren, da parret ejede det nærliggende Hvedholm. Under et ophold her døde hun 1681. Hendes lig blev ført til Gøyernes gravsted i Sorø Klosterkirke.

Karakteristik 
Anne Gøye er et smukt eksempel på de damer af den gamle adel, der forbandt deres gudsfrygt forbandt litterær dannelse. Hun var livet i gennem præget af opvæksten på Rosenholm. , ; Ludvig Stoud sagde i sin ligtale over hende, at hun "haver været opfyldt med dyd, tugtighed, ærbarhed og alle kristelige gerningers øvelse af et godt hjerte, som altid haver båret gode frugter, været et spejl for sit køn og et eksempel for alle Guds børn". Hendes midler satte hende i stand til at udøve godgørenhed efter en stor målestok. Både slægtninge og de mange hun hjalp elskede hende højt. Hendes hjem var et mønster på et kristeligt hus med morgen- og aftenandagter for tjenestefolkene.

Bogsamleren 
Igennem en lang årrække havde hun samlet sig et bibliotek af dansk litteratur, især opbyggelsesskrifter, som ikke fandtes tilsvarende. Denne bogsamling kom Peder Syv til gode, medens han sad som rektor i Næstved samtidig med Anne Gøye. I sine sidste år udtrykte hun ønsket om at lade udarbejde en fortegnelse over samlingen. Dette arbejde blev dog først udført længe efter hendes død. For at biblioteket ikke skulle splittes ad, testamenterede hun det til sin Susanne Gøye og Preben Brahes datter Karen Brahe, i hvis bibliotek Anne Gøyes samling blev hovedstammen.

Eksterne henvisninger 
 
 Anne Gøye på Runeberg.org (Dansk biografisk leksikon)
 Anne Gøye på Kvinfo.dk (Dansk Kvindebiografisk Leksikon)

Danskere i 1600-tallet
Bogsamlere fra Danmark
Anne
Personer i Dansk Biografisk Leksikon
Personer i Dansk Kvindebiografisk Leksikon
Potentiometer

Et potentiometer (uformelt en pot) er indenfor elektronik en komponent – en tre-terminal resistor (elektrisk modstand) med en glidende kontakt, så potentiometret f.eks. kan fungere som en variabel spændingsdeler.

Hvis kun to terminaler anvendes (en ende – og den glidende kontakt terminal) fungerer potentiometret som en variabel resistor også kendt som en variabel modstand, reguleringsmodstand, reostat.

Indenfor kredsløbsteori og måling er et potentiometer blot en spændingsdeler anvendt til at måle elektrisk potential (spænding); komponenten er en implementation efter samme princip, derfor dets navn.

Potentiometre er almindeligvis anvendt til at styre elektriske anordninger, såsom lydstyrkekontrol på lydudstyr. Potentiometre drevet af en mekanisme kan anvendes som en positionstransducer, f.eks. i et joystick eller en servomekanisme.

Potentiometre er sjældent anvendt til at styre betydeligt mere end f.eks. 1 watt, da den dissiperede effekt i potentiometret vil være af samme størrelsesorden som belastningen som styres. I stedet anvendes potentiometre til at styre et niveau af et analogt signal (f.eks. volumenkontrollen på lydudstyr), og som styre-input til elektriske kredsløb. For eksempel anvender en elnettilkoblet lysdæmper et potentiometer til at styre pulsbreddemodulationen af en TRIAC og styre på denne måde indirekte glødelampens lysstyrke.

Tidlige patenter 
 Thomas Edison US patent 131,334 , "Coiled resistance wire rheostat", issued 1872-9-17
 Mary Hallock-Greenewalt opfandt en type af ulinear rheostat til hendes visual-musik instrument, Sarabet () /dead link – need update/

Kilder/referencer

Se også 
 Trimmepotentiometer

Eksterne henvisninger 

 .PDF edition of Carl David Todd (ed), "The Potentiometer Handbook",McGraw Hill, New York 1975 
 Rheostat – Interactive Java Tutorial  National High Magnetic Field Laboratory
 Pictures of measuring potentiometers
 Electrical calibration equipment including various measurement potentiometers 
 The Secret Life of Pots – Dissecting and repairing potentiometers

Passive elektronikkomponenter
Menneske-maskine interaktion
Transducere
Sandflugt

Sandflugt eller jordfygning opstår, hvor sand eller lettere jord flyttes med vinden i større mængder som følge af manglende beskyttende plantedække. Sandflugt forekommer mange steder i verden og kan bidrage til ørkenspredning. Ved moderate vindstyrker føres sandet "hoppende" langs jordoverfladen, men det kan til tider udarte til sandstorme eller støvstorme, hvor kraftig vind hvivler store mængder materiale op.

Generelt er sandflugt i større omfang ødelæggende for plantevæksten, da planterne bliver dækket til eller mister rodfæste, og jordoverfladen efterlades dækket med et næringsfattigt sandlag. Til gengæld kan vegetation holde på sandet, hvis den når at få rodfæste i en periode, hvor sandet ikke flytter sig.

Det bedste værn mod sandflugt er skovtilplantning af sandstrækningerne; i klitterne anvendes særligt hjælme, som er en slægt af slægt af græsser.

Sandflugt i Danmark 

I Danmark har man haft sandflugt langt tilbage i tiden, især ved vestvendte kyster. Det er blusset op i perioder, hvor den største og mest velbeskrevne sandflugtsperiode strakte sig fra midten af 1500-tallet til slutningen af 1800-tallet. Over disse århundreder gennemlevede mange lokalsamfund en regulær naturkatastrofe, hvor landbrugsjord blev ødelagt og hele landsbyer forlagt. Sandflugten blev stoppet i løbet af 1800-tallet efter en større indsats hvor store klitområder blev tilplantet.

Litteratur 

 Hans Kuhlman: "Den potentielle jordfygning på danske marker. Teoretiske beregninger vedrørende jordmaterialets vindbevægelighed" (Geografisk Tidsskrift, Bind 59; 1960)

Æolisk geomorfologi
Flugt
Vision (religion)

En vision (fra , ) eller et syn er inden for religion en åbenbaring, hvilket vil sige, at man mener at have set ind i det hinsidige.

En vision kan fx være mødet med en guddom, en guddommelig verden eller fremtiden. Fænomenet kendes i de fleste større religioner, fx i de 3 abrahamitiske religioner (jødedom, kristendom og islam), hvor Moses møder Jahve i en brændende busk, Paulus ser den opstandne Jesus på vejen til Damaskus, og Muhammed belæres af Allah ved englen Gabriels mellemkomst.

Endvidere er visioner særdeles vigtige inden for religionernes mystiske traditioner. Berømte mystikere beretter om voldsomme ekstatiske oplevelser i forbindelse med deres visionssøgning. Her anses metoden at være et middel til højere religiøs indsigt.

Religion
Profeti
Hallucinationer
Hermelinkanin

Hermelinkanin er verdens mindste kaninrace, der bruges både som kæledyr og udstillingsdyr.

De er gode som førstegangskaniner, og hvis man tager den ud hver dag – og passer den godt - vil den hurtigt blive en del af familien.

Hermelinkaniner kan både være inden- og udendørskaniner.

De vejer ca. 1 kg og med ører på ca. 5 cm bliver det en lille kompakt race, som er meget nem at håndtere.

De lever i gennemsnit 6 år, men mange lever helt op til 15 år med den rette pasning.

De er kendt for at være en tilbageholdende kaninrace, men dette er efterhånden blot en myte, da temperamentet kommer fuldstændig an på, om der avles på venlige eller aggressive dyr. Racen har såvel som andre brug for megen kærlighed og opmærksomhed.

Se også 
 Tamkanin
 Vildkanin

Kaninracer
David Villa

David Villa Sánchez (født 3. december 1981 i Langreo, Asturien) er en spansk fodboldspiller, der spiller for New York City 
I juni 2018 skiftede David Villa sammen med sin gamle holdkammerat Andrés Iniesta til den japanske klub Vissel Kobe..
Han debuterede i den bedste spanske fodboldrække, La Liga, for Real Zaragoza i 2003, hvortil han kom fra Sporting Gijon. I sommeren 2005 blev han solgt videre til storklubben Valencia CF for 12 millioner euro. I hans første sæson i Valencia CF (sæsonen 2005/06) scorede han 25 mål i 35 ligakampe, et mål mindre end topscoreren, Samuel Eto'o i FC Barcelona.

I Spaniens åbningskamp under VM 2006 mod Ukraine scorede David Villa to gange (Spanien vandt kampen 4-0). Til EM 2008 i Schweiz og Østrig, scorede han et hattrick i den første kamp mod Rusland, og lagde op til yderligere et mål i kampen, der blev vundet 4-1. Spanien vandt efterfølgende EM og han blev topscorer med 4 mål. Dog måtte han skuffende se finalen fra bænken idet han i semifinalen mod Rusland måtte udgå med en skade.

David Villas forcer på banen er hans hurtighed, teknik og fantastiske afslutninger. Hans idol er det spanske fodboldikon, Quini, som spillede størstedelen af hans karriere i Sporting Gijon over to perioder, idet han også havde et succesrigt ophold i FC Barcelona. Gijon som David Villa netop også startede sin karriere i, efter at områdets største klub, Real Oviedo ikke tilbød Villa kontrakt da de ikke kunne se potentiale i ham.

Referencer

Eksterne henvisninger 

Fodboldspillere fra Spanien
Fodboldspillere fra Real Zaragoza
Fodboldspillere fra Valencia CF
Fodboldspillere fra FC Barcelona
Verdensmestre i fodbold
Fodboldspillere fra Atlético Madrid
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Deltagere ved verdensmesterskabet i fodbold 2010
Deltagere ved verdensmesterskabet i fodbold 2014
Jesper Theilgaard

Jesper Theilgaard (født Jesper Theilgaard Madsen 29. oktober 1955 i Odense) er en dansk meteorolog. Jesper Theilgaard er opvokset i Tørring, student fra Vejle og uddannet flyvemeteorolog 1978. Derefter arbejdede han 12 år ved Flyvevejrtjenesten i Københavns Lufthavn indtil 1990.

I forbindelse med en omorganisering af de danske meteorologiske vejrtjenester blev Jesper Theilgaard derefter ansat på Danmarks Meteorologiske Institut, og derefter tilknyttet TV-Avisen på DR, hvor han har fungeret som tv-meteorolog fra 1990 til 2018.

Jesper Theilgaard har derudover skrevet flere bøger om meteorologiske, klima- og vejrmæssige forhold.

Jesper Theilgaard modtog i 2007 Gyldendals faglitterære pris for bogen Det danske vejr.

Bibliografi 
Udvalg af Jesper Theilgaards bøger om klima, vind og vejr:
 Svæveflyvningen og vejret, 1992
 Vejret omkring os, 1993
 Vejrkalender (udgives årligt)
 Vejret for dig (4 børnebøger om Regn, Sol, Blæst og Sne samlet i én bog)
 Vejrhåndbogen
 Det danske vejr, 2006
 Verdens vilde vejr, 2008
 Vejret i kunsten, 2012

Eksterne links 
 Vejrforedrag.dk – Jesper Theilgaards officielle website
 

Faglitterære forfattere fra Danmark
Personer fra Odense
Ansatte i DR
Tv-personligheder fra Danmark
Meteorologer fra Danmark
Dansksprogede forfattere fra Danmark
Personer i Kraks Blå Bog
Slutspil

Et slutspil er betegnelsen for den afgørende faser af en sportsbegivenhed. Slutspillet følger efter et grundspil, der i reglen spilles efter et turneringsprincip, mens slutspillet normalt spilles efter cupsystemet med f.eks. 1/8-delsfinaler, kvartfinaler, semifinaler og finale.

Som eksempel på en sportsbegivenhed med slutspil kan nævnes danmarksturneringen i håndbold. I denne turnering spilles der et grundspil, hvor et antal hold spiller to kampe mod hinanden indbyrdes. Når grundspillet er afsluttet, var det tidligere sådan, at de fire bedstplacerede hold fra grundspillet mødte hinanden parvis i to semifinaler (nr. 1 mod nr. 4 og nr. 2 mod nr. 3), der spilles som bedst af tre kampe, hvorpå de to vindere mødtes i finalen. I dag foregår det på en anden måde – se hhv. håndboldligaen (for mænd) eller Damehåndboldligaen.

Andre eksempler på sportsbegivenheder med slutspil:
 Ishockey: Danmarksturneringen, det nordamerikanske mesterskab (NHL)
 Fodbold: Internationale mesterskaber (VM, EM, OL)
 Curling: Internationale mesterskaber (VM, EM, OL)
 Basketball: Danmarksturneringen, det nordamerikanske mesterskab (NBA)
 Amerikansk fodbold: Det nordamerikanske mesterskab (NFL)

Sport
Caroline

Caroline er et pigenavn, der er afledt af drengenavnet Karl. Navnet findes også i varianter som Karoline, Carolina, Karolina, Carola, Karola, Carol og  Carole. I Danmark bærer næsten 13.500 personer et af disse navne ifølge Danmarks Statistik

Kendte personer med navnet

Kongelige personer
Caroline Mathilde, dansk dronning til Christian 7.
Caroline Amalie, dansk dronning til Christian 8.
Caroline, dansk arveprinsesse.
Caroline-Mathilde, dansk arveprinsesse.
Vilhelmine Caroline, dansk prinsesse.
Louise Karoline af Hessen-Kassel, tysk prinsesse og mor til Christian 9. af Danmark.
Caroline, monageskansk prinsesse.

Øvrige
Caroline Søeborg Ahlefeldt-Laurvig-Bille, dansk direktør, foredragsholder og grevinde.
Caroline Boserup, dansk journalist og studievært.
Caroline Halle, dansk operasanger og skuespiller.
Caroline Henderson, dansk sanger.
Carola Häggkvist, svensk sanger.
Carole King, amerikansk sanger, musiker og sangskriver.
Carole Lombard, amerikansk skuespiller.
Caroline Seufert, dansk elskerinde til Frederik 6.
Caroline Wozniacki, dansk tennisspiller.

Anvendelse i fiktion
"Sweet Caroline" er titlen på en sang af Neil Diamond.
"Caroline" er titlen på en sang af og med Status Quo.

Andre anvendelser
North Carolina og South Carolina er to stater i USA.
Karolines Køkken er et udviklingskøkken for Arla Foods symboliseret ved Karolinekoen.

Noter

Pigenavne

ar:كارولين
eo:Karolino
hu:Karla
nn:Karla
Incontrollados

Incontrollados (ofte skrevet som incontrollados) var et dansk hardcore punk band der var aktive mellem 1999 og 2002.

Gruppen startede som Los Incontrollados (eneste politiske hardcore band i Svendborg dengang) som duo inkluderende Nikolaj på trommer og Dalle på guitar og vokal, og nåede kun at spille én rigtig koncert som duo før de mødte Lasse ("Las Ballade") i Ungdomshuset i København som overtog mikrofonen.

Efter at have optaget musikken til "Demo 1" og compilationen "Spand" med Pansersværn og Aggressive Turns, fik de et tilbud fra Johan om at spille i Roskilde men de ville i starten ikke rigtig fordi de ikke havde nogen bassist. Johan tog derfor bassen den aften og efter koncerten fortsatte han som bassist i Incontrollados. Nu var line-up'pet fuldendt og Incontrollados begyndte at spille mange forskellige steder, heriblandt end Danmarks-turnéen på fem shows på en dag med gigs bl.a. på Svendborg og Frederiksberg Rådhus). 

Senere blev "Demo 2" lavet og Incontrollados udgivede også 7"'en "Hvem Vil Det Gavne?" på Kick'n'Punch Recods i 2002 som senere blev udsolgt. Efter udgivelserne blev Incontrollados ved med at spille mange koncerter, men "enden på komedien" kom da bandet kom i en indbyrdes slåskamp under et show i Odense i 2002, hvor de afbrød koncerten og blev opløst med det samme backstage. 

De forskellige medlemmer gik senere ind i andre danske punk bands.

Medlemmer 
Dalle (Guitar og Baggrundsvokal)
Nikolaj (Trommer)
Las Ballade (Vokaler) 
Johan (Bas)

Diskografi 
"Demo 1" (Spand, 2000)
"Demo 2" (Maximum O.D, 2001)
"Hvem Vil Det Gavne?" 7" (Kick'n'Punch Records, 2002)
"Hvem Vil Det Gavne?" (Maximum O.D, 2002) 

Kompilationer
"SPAND BZ" (Spand, 2000)
"K-Town Vs." (Spand)
"0202 Tape" (DIY udgivelse fra Ungeren, 2002)
"Fåk Danmark" 2x LP (FÅK Pladeselskaber, 2003)
"København I Ruiner" 2x 7" (Kick N Punch records, 2003)
"Mittendrin Tapesampler" (Mittendrin Tapes, 2003)

Eksterne henvisninger 

Incontrollados´ hjemmeside 
Incontrollados´ pladeselskab
Incontrollados´ side på Kick N Punch

Musikgrupper fra Danmark
Musikgrupper fra 1999
Nordamerikansk pungrotte

Den nordamerikanske pungrotte (Didelphis virginiana), også kaldet amerikansk pungrotte eller opossum, er et pungdyr i familien pungrotter (Didelphidae), der lever i Nord- og Mellemamerika. I mange af USA's forstæder er dyret almindeligt og kan ofte ses gå over veje og igennem haver, når natten falder på. Her roder det i affaldsspande efter mad. Trafikdræbte pungrotter ses ofte liggende i vejkanten.

Walt Kellys tegneseriefigur Pogo er en pungrotte. Pelsen anvendes i pelshandlen, men pels med navnet opossum stammer også fra pungræven Trichosurus vulpecula fra Australien. Ordet opossum stammer fra det algonkinske "opassom", der ordret betyder "hvid hund".

Beskrivelse 
Den amerikanske pungrotte ligner en stor rotte og er omtrent på størrelse med en huskat. Voksne vejer 4-6 kg, er 40-50 cm lange og har en grå pels, undtagen på hovedet som er hvidt. Halen er nøgen. Den har 50 tænder og kan vise sit gab, når den føler sig truet.

Levevis
Den amerikanske pungrotte er et opportunistisk, altædende dyr, der normalt lever i skove, men også ses i byernes forstæder. Hvis den bliver truet, spiller den død – hvorfra det amerikanske udtryk "playing possum" stammer. Den lever et par år.

Udbredelse 
Arten findes fra Costa Rica i syd til det sydlige Canada i nord. Den har de seneste år (2005) tilsyneladende udvidet sit udbredelsesområde mod nord. Det er det eneste pungdyr, der lever nord for Mexico.

Noter

Eksterne henvisninger 
 Opossum Society of the United States – Det Amerikanske Opossum Societet (på engelsk)

Pungdyr
Nordamerikas fauna
Mellemamerikas fauna
Sagard

Sagard er en by og kommune i det nordøstlige Tyskland, beliggende under Landkreis Vorpommern-Rügen på øen Rügen. Landkreis Vorpommern-Rügen ligger i delstaten Mecklenburg-Vorpommern.

Byen og området er beliggende ca. 16 km nordøst for Bergen auf Rügen og 7 km vest for Sassnitz på halvøen Jasmund. Sagard grænser op til Nationalpark Jasmund, og i sydvest ligger kommunen ud til Großer Jasmunder Bodden.

Landsbyer og bebyggelser 
 Groß Volksitz
 Gummanz
 Marlow
 Neddesitz
 Neuhof
 Polkvitz
 Quatzendorf
 Sagard
 Wostevitz

Byer i Mecklenburg-Vorpommern
Byer i Kreis Vorpommern-Rügen
Star Valley

Star Valley (eller Salt River Valley) er en dal i det vestlige Rocky Mountains. Dalen ligger mellem bjergkæderne Salt River Range i det vestlige Wyoming og Webster Range i det østlige Idaho.

Navn 
Der gives to forklaringer på dalens navn. Den ene, positive forklaring er, at dalen blev navngivet af de første nybyggere efter et shoshone udtryk, der skulle betyde "Alle dales stjerne". En mere negativ forklaring er, at Star skulle være en forkortelse af "starvation" (sult), fordi de første nybyggere, der kom til dalen, havde svært ved skaffe føde i de meget barske vintre i slutningen af 1880'erne. Ikke mindst kvæget havde svært ved at overleve de meget kolde, snefyldte vintre, fx vinteren 1889, hvor der faldt 100 centimeter sne på to dage.

Natur 
Dalen ligger i en højde af mellem 1.500 og 2.100meter, mens de omgivende bjerge når højder på omrking 3.000 meter. Tre større floder, Snake River, Greys River og Salt River mødes i dalen ved Alpine Junction. Alle floderne har en stor fiskebestand, ikke mindst af forskellige arter af ørred. I dalen lever også en lang række større dyr, fx elg, mulhjort, bjørn og puma, foruden en mængde fugle, blandt andre gæs, ænder, traner, svaner og fiskeørne.

Befolkning 
Da de hvide kom til dalen i bergyndelsen af 1900-tallet, var denne beboet af shoshone indianere, som brugte den som jagtområde om sommeren. Om vinteren lå dalen tom. I 1850'erne og 1860'erne begyndte hvide nybyggere at passere dalen ad det såkaldte Lander Trail, en sidegren til Oregon Trail, men først i 1870'erne begyndte hvide nybyggere at slå sig ned i dalen. Mormonernes leder, Brigham Young, sendte mormoner til dalen for at kolonisere denne. I de første år var somrene varme og vintrene milde, men i slutningen af 1880'erne skiftede vejret, og vintrene blev meget barske, så meget kvæg døde, og nybyggerne fik store problemer. Den dag i dag, fortælles der i dalen historier om forfædre, der måtte klare sig gennem vintre, hvor dalen var dækket af 2,5 meter sne. 

Den største by i dalen er Afton med godt 1800 indbyggere (2000), som blev grundlagt af mormoner i 1885.

Andet 
Bank- og togrøveren Butch Cassidy og hans bande havde et tilholdssted i dalen, ikke langt fra Afton. U.S. Highway 89 fører gennem dalen i hele dens længde.

Eksterne referecner 
Star Valleys officielel hjemmeside

Idaho
Dale i USA
Wyoming